b'\n_START_ARTICLE_\nRadovan Jenko\n_START_SECTION_\n\xc5\xbdivljenjepis\n_START_PARAGRAPH_\nJenko se je rodil v Celju. Po maturi na Srednji \xc5\xa1oli za oblikovanje in fotografijo je leta 1981 diplomiral na var\xc5\xa1avski Akademiji lepih umetnosti \xe2\x80\x93 ASP. \xc5\xbde med \xc5\xa1tudijem je bil uspe\xc5\xa1en grafi\xc4\x8dni oblikovlec v celjskem Aeru, kjer je delal tudi po vrnitvi iz Var\xc5\xa1ave, od 1986 je imel status svobodnega umetnika. Leta 1991 je za\xc4\x8del pou\xc4\x8devati na ljubljanski Akademiji za likovno umetnost, kjer ima od leta 1998 status izrednega profesorja za vizualne komunikacije.\n_START_SECTION_\nDelo\n_START_PARAGRAPH_\nJenko pripada generaciji na Poljskem \xc5\xa1olanih grafi\xc4\x8dnih oblikovalcev, ki so v slovenski dizajn vnesli pomensko izrazitej\xc5\xa1o slikovitost in narativnost s poudarkom na barvi. Ukvarja se predvsem z oblikovanjem plakatov, predvsem kulturnih in gledali\xc5\xa1kih, koledarjev in rokovnikov, s knji\xc5\xbenim oblikovanjem in celostnimi grafi\xc4\x8dnimi podobami. Je avtor knjige Vizualno razmi\xc5\xa1ljanje (1999)._NEWLINE_Priredil je ve\xc4\x8d samostojnih razstav in se ve\xc4\x8d kot petdesetkrat udele\xc5\xbeil skupinskih. Njegova besedila so objavljena v mnogih strokovnih publikacijah, za svoje delo pa je prejel tudi \xc5\xa1tevilne nagrade (Zlata ptica, Merit Award za plakate, nagrado Pre\xc5\xa1ernovega sklada (1991) in druge).'